Десанка Максимовић: Моји земљаци

У Бранковини сад се дрва секу

И у град возе да продаду.

Сиромаси обарају шуму младу:

Букве чија кора се још купа у млеку,

Цериће што тек почињу да расту.

Цео боговетни дан погнути секу,

Догод сунце не пређе свој пут небом.

Тек кад свештеник на вечерње сиђе низ реку,

Седну на пањеве и маше се торбе с хлебом.

Сутрадан на вочићу једином силазе граду,

На леђима комад проје за ручак носе.

Остају им голе крај куће брегова косе.

Промичу полако по туђег дрвећа хладу.

Хлад своје шуме у граду ће продати,

Гледаће очајно у њих брегови голи.

Донеће кући само опанке и свеће

И неколико груменова камене соли.

**Водећа питања:**

1. Којој друштвеној групацији је посвећена песма?
2. Издвојте мотиве који истичу саосећање лирског субјекта.